Vi bor begge to på Nørrebro i København. Og vi har i årevis oplevet, hvordan banden Loyal To Familia – eller LTF, som den kalder sig – på næsten daglig basis terroriserer vores dejlige kvarter.

Bandemedlemmerne er truende i bybilledet, de fylder, laver hjulspin med deres biler og er generelt nogle rigtig ubehagelige typer. De er indbegrebet af dumsmarte, og hvis ikke de var så farlige og ikke rekrutterede deres små brødre ind i deres afskyelige verden, ville de være næsten latterlige med deres dyre biler, særligt oppustede gangart og deres Carhartt-jakker og matchende kasketter, som de øjensynligt har fået mængderabat på.

Som vi har set den her sommer, er bandemedlemmerne ikke bare oppustede, men farlige. Nu skyder de i vores kvarter, i nabokvartererne i København og i Aarhus, og de har allerede ramt uskyldige. Det er kun et spørgsmål om tid, før de kører et barn ned eller rammer uskyldige et langt mere alvorligt sted end i foden. Det er faktisk rigtig, rigtig skræmmende – især for os, der bor i områderne.